Feria secunda ad matutinum pulsatur una scilla, deinde signa de Gratia Dei sigillatim, postea vero duo simul. Tres cerei accenduntur ante altare. Hebdomadarius cantat invitatorium quod est Surrexit Dominus vere alleluia; per totam hebdomadam dicitur usque in sabbato. Hymnus Aurora lucis. Ad nocturnos psalmi feriales dicuntur. Hebdomadarius imponit responsoria et antiphonas, ut antiphonarius indicat. Ad preces nocturnorum altare discooperitur. Quindecim cerei de ciborio, quinque de candelabro, duo super altare accenduntur. Deinde pulsantur omnia signa et cetera festive aguntur. Tres cantant resp. Surrexit Dominus de sepulchro. Hymnus Claro paschali gaudio. Antiphona de evangelio bis repetitur. Minor missa Resurrexi cum toto officio suo canitur cum una collecta tantum, et duobus sequentibus diebus. Major missa in cappis solemniter canitur. Armarius cum socio suo et quodam alio in cappis regunt chorum. Tres dicunt responsorium; quatuor dicunt alleluia. Ad horas tres cerei ante altare accenduntur. Ad mensam, post expositionem evangelii, legitur sermo Leonis papæ Exultandum, postea alius qui incipit Diximus, postea Augustini de Caritate qui legitur per totam hebdomadam. Ad vesperas ant. Alleluia Surrexit, quæ dicitur per totam hebdomadam usque in sabbato. Quinque cerei de candelabro accenduntur et duo super altare. Duo sacerdotes adolent incensum. Antiphona de evangelio bis repetitur. Ab hac die non dicitur diebus feriatis ad horas nec ad nocturnos psalmus Miserere mei Deus, nec etiam prosternuntur super formas usque post octavas Pentecostes. § Et sciendum est quod si festum duodecim lectionum in hac secunda feria vel duabus sequentibus evenerit, protelabitur usque in quintam feriam, et tunc dicuntur antiphonæ de communi, scilicet, Beatus vir vel In lege. Responsoria duo Iste sanctus vel Euge serve bone, nisi habeat proprietatem. Item sciendum est quod hic incipiunt ambrosiani qui tenentur usque ad calendas septembris, tam in festis duodecim lectionum quam in dominicis; tantum in inceptione cujuslibet historiæ dominicalis non dicuntur ambrosiani donec historia fuerit semel cantata; postea semper dicuntur. § Per hebdomadam dicitur resp. Surrexit Dominus de sepulchro ad vesperas, et deinceps cum isto resp. Gavisi sunt discipuli alternatim usque ad Ascensionem Domini. Similiter ad laudes, feria secunda, tertia et quarta, deinceps dicuntur Surrexit Dominus vere. Resurrexit Dominus. Feria tertia eodem modo fit per omnia. Feria quarta eodem modo pulsantur matutina excepto quod pulsantur duo majora signa de choro, loco aliorum, et ad laudes signa de choro solummodo; tres cerei ad nocturnos ante altare accenduntur, ad laudes vero quinque, et tres retro altare. Cetera fiunt sicut in festis in cappis. Feria quinta matutina pulsantur sicut feria quarta. Ad laudes fit sicut in duodecim lectionibus; sacerdos indutus alba adolet incensum. Missa cantatur sicut in duodecim lectionibus. Feria sexta fit eodem modo. § Quæcumque sanctorum festivitas a Pascha usque in Pentecosten evenerit, quantumlibet reverenda et colenda, tamen ad nocturnos non plures cantantur antiphonæ quam una tantum alleluia super psalmos senos, et alia super alios senos, excepta beatæ Mariæ Annuntiatione (145) et transitu beati Benedicti. Quorum solemnitas cum intra paschalem hebdomadam agitur, similiter ad nocturnos et per horas omnes antiphonæ canuntur, etiam ad vesperas, sicut in alio tempore. Quod scilicet non fit de beato Ambrosio, vel sancto Marco, vel sancto Gregorio, vel sancto Roberto, eo quod careant proprietate cantus. Quorum scilicet festivitas si in eadem paschali hebdomada evenerit, sic per omnia celebrabitur, veluti si eveniret in sequentibus diebus, excepto quod ad missam, loco primæ alleluiæ, canitur responsorium eidem festivitati conveniens. Ceterum ad nocturnos et ad laudes vel ad reliquas horas non antiphona sed alleluia canitur, quod non ageretur nisi propter ipsam festivitatem. Si talis est festivitas quæ proprias habeat antiphonas, ut sanctorum apostolorum Philippi et Jacobi, vel sanctæ Crucis ad matutinum, hæ non omittuntur cantari et ad matutinum et ad reliquas horas. At si non habet nisi quæ sunt communes de quibuslibet sanctis, ut ant. In cœlestibus regnis et similes, hæ nec ad matutinum nec ad ullam horam regularem cantantur, sed tantum alleluia, et eo modo quo earumdem antiphonarum est melodia. § Sabbato unus puerorum dicit invitatorium Alleluia, alleluia, alleluia et incipit antiphonam, scilicet Alleluia, ad nocturnos. Hebdomadarius incipit ad laudes et ad horas. In primo nocturno hymnus Rex æterne Domine; ad laudes Aurora lucis; ad vesperas Ad cœnam Agni providi; et hoc modo dicuntur usque ad Ascensionem. Ad nocturna non dicuntur ut in Pascha. Nullum festum duodecim lectionum simplex fit hodie, propter alleluias quæ incipiunt dici tam ad missam quam ad omnes horas. Ad vesperas capitulum Beatus et sanctus quod dicitur in omnibus sabbatis usque ad Ascensionem. Ad processionem resp. Christus resurgens. Ad laudes Dicant nunc Judæi. Quod observatur omnibus sabbatis usque ad Ascensionem. § [In octavis Paschæ] in primo nocturno ant. Alleluia Angelus autem; in secundo nocturno, All. Erat autem; ad cantica, All. Post dies octo. Ad laudes, All. Et valde mane; capitulum Christus resurgens. Ad secundas vesperas, capitulum Facta est vox. Et hoc tenetur omnibus diebus dominicis usque ad Ascensionem. Hic incipiunt legi Actus apostolorum, in ecclesia et in refectorio. Ad primam, ant. Vespere autem; ad tertiam, All. Post dies octo; ad sextam, All. Mitte manum; ad nonam, All. Scio quod Jesum. Missa matutinalis est Quasi modo geniti; coll. Deus qui hodierna, item Præsta quæsumus omnipotens Deus ut qui paschalia, et aliæ consuetæ; epist. Expurgate vetus; alleluia Post dies octo; evang. Maria Magdalene; offert. Terra tremuit; præfatio Te quidem omni tempore. Communicantes. Ad utramque missam dicitur cum Pascha nostrum. Cantata missa matutinali, ad aspersionem aquæ benedictæ cantatur ant. Vidi aquam, etc. sicut in die sancto Paschæ. Processio fit in albis ad Sanctam Mariam; canitur antiphona solemnis de eadem Domina secundum arbitrium cantoris; versic. Post partum, coll. Gratiam tuam, quæ dicitur omnibus dominicis per totam Resurrectionem. Per claustrum canitur ant. In die Resurrectionis. Sedit angelus; versus Crucifixum a quinque, nutu cantoris, ante altare Crucis canitur; quem sequitur coll. Deus qui pro nobis. Eodem modo canitur versus Dicant nunc ante altare in ingressu chori. Qui modus cantus tenetur in omnibus dominicis usque Pentecosten, excepto quod præfati versus non canuntur eodem modo usque in die Pentecostes. Peracta processione et cantata tertia, missa solemniter et in cappis canitur.